Diari Oficial de la Generalitat Valenciana


Sumari del DOGV 9455, del 24-10-2022 (2022/9523)

RESOLUCIÓ de 27 de setembre de 2022, del president de Turisme Comunitat Valenciana per la qual es regula i concedeix una subvenció directa a l'Associació Síndrome de Down de castelló, per al foment, durant l'any 2022, de la formació de persones amb síndrome de Down per a la seua inserció laboral al sector turístic de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9455

Data del DOGV
:   24-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9523


Data del document
:   27-09-2022

Organisme emissor
:   Turisme Comunitat Valenciana

Tipus de document
:   Resolució

Descriptors 

:   * ajuda pública

RESOLUCIÓ de 27 de setembre de 2022, del president de Turisme Comunitat Valenciana per la qual es regula i concedeix una subvenció directa a l'Associació Síndrome de Down de castelló, per al foment, durant l'any 2022, de la formació de persones amb síndrome de Down per a la seua inserció laboral al sector turístic de la Comunitat Valenciana. [2022/9523]  
L'article 22 de la Llei 38/2003, de 17 de novembre, general de subvencions, estableix, en el seu apartat 2.a la possibilitat de concedir de forma directa, les subvencions previstes nominativament en els pressupostos Generals de l'Estat, de les comunitats autònomes o de les entitats locals, en els termes arreplegats en els convenis i en la normativa reguladora d'aquestes subvencions.  
D'un altre costat, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el contingut mínim de les bases reguladores de les subvencions esmentades, així com alguns dels tràmits que han de desenvolupar-se durant el procediment d'elaboració.  
En el pressupost de la Generalitat per a 2022 consta, en la secció 05, programa 75.111, la línia de subvenció S0941000/02, amb la denominació «Projecte Prepara't» amb una dotació de vint mil euros (20.000 ?). Es tracta, per tant, d'una subvenció de caràcter nominatiu prevista en la Llei 8/2021, de 30 de desembre 2021 de pressupostos de la Generalitat per a l'exercici 2022.  
Aquesta línia de subvenció S0941000/02 es trobava inclosa en el Pla estratègic de subvencions de la Presidència de la Generalitat i els seus organismes públics, per al període 2021-2023 aprovat per Resolució de 26 de febrer de 2021, del president de la Generalitat (DOGV núm.9033, de 03.03.2021)  
La Associació Síndrome de Down de Castelló (d'ara en avant, la Down Castelló) té personalitat jurídica pròpia, i, segons els seus estatuts, té com a objectiu, millorar la qualitat de vida i afavorir la inclusió i participació com a ciutadans/anes de ple dret, en totes les etapes de la seua vida, de les persones amb síndrome de Down o altres diversitats funcionals intel·lectuals i les seues famílies, mitjançant la promoció de recursos i suports per al desenvolupament personal, social, educatiu i laboral, i per a la investigació, així com la promoció del voluntariat i la realització d'activitats de formació del professorat en col·laboració amb centres educatius.  
Per tot el que s'ha exposat, havent-se seguit els tràmits que s'arrepleguen en l'article 168.1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 8/2021, de 30 de desembre, de pressupostos de la Generalitat per a 2022, resolc:  
  
Primer. Objecte  
La present resolució té per objecte regular la concessió directa d'una subvenció la Associació Down Castelló.  
La possibilitat de concedir una subvenció, de caràcter nominatiu, a la dita associació, està prevista en l'article 22.2.a de la Llei 38/2003, de 17 de novembre, general de subvencions i l'article 168.1.A) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i així està contemplat de manera expressa en el pressupost de la Generalitat per a 2022, en la secció 05, entitat centre gestor 0022, capítol IV, programa 42 «Accions de Formació Turística», subprograma 42637, la línia de subvenció S0941000/02, amb la denominació «Projecte Prepara't » amb una dotació de vint mil euros (20.000 ?).  
S'ha optat per atorgar l'ajuda mitjançant resolució i no per conveni, d'acord amb l'article 168 1.A) de la Llei 1/2015, de 8 de febrer, de la Generalitat, que estableix que la concessió de les subvencions previstes nominativament en la Llei de pressupostos de la Generalitat es formalitzarà mitjançant resolució de la persona titular del departament gestor del crèdit pressupostari al qual s'imputa l'ajuda o mitjançant conveni. Atés que no hi ha cap tipus de contraprestació, llevat de la mera aportació econòmica, que se'n deriva cap a Turisme Comunitat Valenciana i que es tracta d'un fet singular i únic en el temps i en els seus efectes.  
  
Segon. Entitat beneficiària  
L'entitat beneficiària de la subvenció és la Associació Down Castelló.  
  
Tercer. Activitat subvencionada  
La associació Down Castelló ha de dur a terme les actuacions següents:  
  
Formació teoricopràctica en cuina i sala.  
Dos cursos:  
  
CURS ATENCIÓ EN SALA  
Mòduls  
UNITAT 1. La restauració.  
UNITAT 2. Manipulació d'aliments, seguretat i higiene.  
UNITAT 3. Operacions prèvies al servei.  
UNITAT 4. Preparació d'equips útils i materials en sala.  
Total, d'hores de formació: 135 hores.  
Total, d'hores de pràctiques: 100 hores.  
  
CURS OPERACIONS BÀSIQUES CÀTERING, RESTAURACIÓ I BAR  
Mòduls  
UNITAT 1. Maquinària i eines emprades en cuina.  
UNITAT 2. Planificació i desenvolupament de banquets.  
UNITAT 3. Preparació de begudes calentes, refrescos i begudes alcohòliques  
UNITAT 4. Preparació inicial dels aliments, elaboració de plats i aperitius.  
Total, d'hores de formació: 135 hores.  
Total, d'hores de pràctiques: 100 hores.  
  
Àmbit d'actuació Programa prepara't per al foment de la formació de persones amb sindrome de Down o discapacitat intelectual i la seua inserció laboral Cost estimat  
Activitats a realitzar Realització de dos cursos de:  
1. Atenció en sala.  
2. Operacions bàsiques de càtering, restauració i bar. 20.000  
Total estimat: 20.000 Euros  
  
  
  
Quart. Obligacions de la entitat subvencionada  
A) Executar, en els termes estipulats en aquest conveni, les actuacions objecte d'aquest.  
B) Informar regularment, a Turisme Comunitat Valenciana, de l'execució i les incidències, si n'hi ha, de les actuacions que s'hagen realitzat en relació amb l'objecte del conveni.  
C) Comunicar a Turisme Comunitat Valenciana, tan prompte com es conega, l'obtenció de qualssevol subvencions o ajudes per a la mateixa finalitat, procedents d'altres administracions, ens públics o privats.  
  
D) Adoptar les mesures de difusió contingudes en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en virtut del qual «qualsevol persona jurídica privada que perceba, durant el període d'un any, ajudes o subvencions, de l'Administració autonòmica o de qualsevol altra entitat enumerada en l'article 2, per import superior a 10.000 euros, haurà de donar-hi la publicitat adequada, indicant almenys l'entitat pública concedent, l'import rebut i el programa, l'activitat, la inversió o l'actuació subvencionats. La difusió d'aquesta informació es realitzarà preferentment a través de les pàgines web corresponents». En cas que no disposen de pàgina web on realitzar la dita publicitat, podran complir la dita obligació d'acord amb allò que estableix l'apartat 4 de l'article 18 de la Llei 38/2003, de 17 de novembre, general de subvencions, que estableix que les entitats beneficiàries han de donar l'adequada publicitat del caràcter públic del finançament de les activitats objecte de subvenció, publicitat que podrà consistir en mesures de difusió com la inclusió de la imatge institucional de l'entitat concedent, així com en llegendes relatives al finançament públic en cartells, materials impresos, mitjans electrònics o audiovisuals, o bé en mencions realitzades en mitjans de comunicació.  
  
En aquest sentit, tot el material gràfic i audiovisual publicitari que es realitze (cartells, fullets, pancartes, DVD, CED, etc.) i les inclusions o mencions que es realitzen en les pàgines web oficials per a donar difusió a les activitats, inclouran, de forma adequada, el logotip que Turisme Comunitat Valenciana facilite i sota les condicions d'ús que aquesta determine. S'haurà d'incloure en tot el material imprés, gràfic i audiovisual que es genere, vinculat a les actuacions recollides en l'annex d'aquest conveni, així com en les pàgines web oficials que s'utilitzen per a donar difusió a aquestes actuacions, el logotip que facilite Turisme Comunitat Valenciana i sota les condicions d'ús que aquesta determine.  
  
E) Amb caràcter previ a la signatura del conveni, Down Castelló ha presentat una declaració responsable sobre el compliment de les condicions i les obligacions establides, respectivament, en els articles 13 i 14 de la Llei 38/2003, de 17 de novembre, general de subvencions, i Turisme Comunitat Valenciana ha comprovat que es troba al corrent en el compliment de les obligacions tributàries i amb la seguretat social.  
  
F) Presentar la documentació relacionada a la finalització de les actuacions, com a màxim, el 31 de desembre de 2022.  
1. Una memòria avaluativa de les activitats formatives i de divulgació realitzades dins del marc del conveni, així com dels resultats obtinguts per a cadascuna de les actuacions recollides en el document annex a aquest conveni de col·laboració.  
2. Una memòria econòmica abreujada que contindrà una relació numerada correlativa de tots i cadascun dels documents justificatius de la despesa, amb especificació, com a mínim, de la data, la persona o l'entitat proveïdora, l'objecte facturat, l'import total del document, la base imposable, la data del pagament material, i, si escau, el percentatge imputat a la justificació de la subvenció, agrupats segons la naturalesa de la despesa, i indicarà les desviacions en relació amb el que s'ha previst inicialment. Les factures hauran d'estar pagades a data 31 de desembre de 2022.  
3. L'informe d'una persona o entitat auditora inscrita com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes, en els termes previstos en la clàusula sisena d'aquest conveni.  
4. Certificat expedit per la gerència de Down Castelló, acreditatiu dels aspectes següents:  
4.1. De la despesa realitzada amb l'activitat subvencionada  
4.2. De no incórrer en cap de les circumstàncies recollides en l'article 13 de la Llei 38/2003, de 17 de novembre, general de subvencions (BOE 276, 18.11.2003).  
4.3. Del personal adscrit a les activitats subvencionades amb indicació de la categoria professional, activitats en les quals ha intervingut, i nombre d'hores dedicades a les activitats.  
G) Atesa la naturalesa de les despeses subvencionables, Down Castelló podrà concertar amb terceres persones o entitats proveïdores fins al 100 % de les actuacions que són objecte d'aquesta subvenció per resolució, però en cap cas podrà concertar l'execució total o parcial de les activitats subvencionades amb persones o entitats vinculades amb aquesta, llevat que concórreguen les circumstàncies següents:  
1) Que s'obtinga l'autorització prèvia de Turisme Comunitat Valenciana.  
2) Que l'import subvencionable no excedisca el cost incorregut per l'entitat vinculada. L'acreditació del cost es realitzarà en la justificació en els mateixos termes establits per a l'acreditació de les despeses de l'entitat beneficiària.  
  
Cinqué. Despeses subvencionables  
Les despeses, que seran ateses amb càrrec a aquest conveni, sempre que responguen de manera indubtable a la naturalesa de l'activitat subvencionada, són les següents:  
a) Despeses de personal de l'entitat beneficiària: retribucions salarials i cost de seguretat social del personal propi, i s'hi poden incloure els conceptes de locomoció i quilometratge, allotjament, manutenció i desplaçament en taxi del personal associat a les actuacions descrites en l'annex a aquest conveni, a través d'una liquidació de despeses amb les quantitats orientatives regulades en l'àmbit de la Generalitat que estan contingudes en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer (DOGV 30.05.2011), i, per a l'estranger, se segueix la normativa de l'Estat aprovada pel Reial decret 462/2002, de 24 de maig, sobre indemnitzacions per raó del servei (BOE 30.05.2002). En cas que els imports siguen superiors als indicats, es necessitarà una autorització prèvia de Turisme Comunitat Valenciana per a poder ser satisfets. A aquests efectes, s'han de computar les despeses de Seguretat Social produïdes i no ingressades que corresponen al mes de novembre i desembre de 2022 i l'IRPF produït i no abonat del quart trimestre de l'any (fins al 31 de desembre). L'import corresponent a aquesta partida de despeses no podrà superar el 70 % del total.  
Així mateix, i com a justificació de les despeses de personal, junt amb els corresponents fulls de salaris s'hauran d'adjuntar els preceptius documents de cotització a la Seguretat Social, així com el registre de les cotitzacions en la Tresoreria General de la Seguretat Social (TC1 i TC2), i les retencions a compte de l'IRPF (model 111 de retencions) corresponents al 1r, 2n o 3r trimestre, segellat per l'entitat financera, o bé un resguard de la presentació telemàtica. En relació amb les retencions corresponents al 4t trimestre, s'aportarà una declaració responsable de l'òrgan competent de l'entitat beneficiària, de la relació de persones treballadores i dels imports corresponents a cadascuna d'elles que seran ingressats en la declaració del 4t trimestre del model 111.  
  
b) Despeses d'auditoria per a la revisió del compte justificatiu d'aquest conveni. L'import corresponent a aquesta partida de despeses no podrà superar el 4 % del total de la subvenció atorgada.  
c) I despeses específiques de naturalesa corrent, necessàries per a la posada en marxa i l'execució de les actuacions recollides en l'annex d'aquest conveni, així com de personal extern a la entitat per la realització dels cursos (teoria i pràctiques).  
La suma de les despeses corresponents als apartats b) i c) suposarà, almenys, el 30 % de la despesa total justificada conforme per l'entitat beneficiària. En cas contrari, Turisme Comunitat Valenciana procedirà a realitzar l'ajust proporcional que resulte necessari per a mantindre la regla de despesa fixada en l'apartat a.  
A l'efecte d'aquest conveni, tots els tributs suportats per l'entitat beneficiària de la subvenció, com a conseqüència de les despeses descrites anteriorment, tindran la consideració de despeses subvencionables, sempre que se n'acredite l'abonament efectiu, que s'ha de realitzar dins del termini fixat per a fer tots els pagaments.  
Per a l'acceptació dels contractes que formalitze l'entitat beneficiària del conveni amb una mateixa persona o entitat proveïdora per a la realització de les actuacions subvencionades, que tinguen un import igual o superior a 15.000 euros (IVA exclòs), es requerirà, d'acord amb el que preveu l'article 31.3 de la llei 38/2003, de 17 de novembre, general de subvencions, que s'hagen sol·licitat almenys tres ofertes de diferents persones o entitats proveïdores, amb caràcter previ a la contracció del compromís per a la prestació del servei o per a l'entrega del bé.  
  
No serà subvencionable l'IVA satisfet a causa de l'adquisició de béns o serveis, llevat que s'acredite documentalment que forma part del cost de l'activitat a desenvolupar per l'entitat beneficiària, i que no és susceptible de recuperació o compensació, i en aquest cas s'ha d'acreditar la no-subjecció o exempció d'aquest impost o la no-deducció de l'IVA suportat en l'adquisició de béns i serveis. En cas que s'haja repercutit o compensat parcialment o no deduïsca cap percentatge de les quotes d'IVA suportades, haurà de presentar un certificat de l'Agència Estatal d'Administració Tributària en el qual s'acreditarà que no liquida IVA.  
Les partides subvencionades mitjançant aquesta col·laboració són incompatibles, per als mateixos costos subvencionables, amb altres subvencions, ajudes, ingressos o recursos, procedents de qualssevol administracions o ens públics o privats, nacionals, de la Unió Europea o d'organismes internacionals.  
  
Sisé. Pagament de la subvenció per Turisme Comunitat Valenciana. Òrgan gestor  
Correspon a Turisme Comunitat Valenciana el compliment de les obligacions següents:  
A) Contribuir econòmicament en la realització de les actuacions formatives descrites amb l'import de VINT MIL EUROS (20.000 ?), despeses i impostos de qualsevol classe inclosos, que s'imputarà a l'anualitat de 2022, a càrrec de la consignació pressupostària de Turisme Comunitat Valenciana, capítol IV, programa 42 «Accions de Formació Turística», Subprograma 42613 «Projecte Prepara't», de l'Àrea de Formació Turística, en aplicació de la previsió nominativa continguda en la línia de subvenció amb codi pressupostari S0941000/02 de l'entitat Turisme Comunitat Valenciana de l'exercici 2022.  
L'import establit es destina al finançament de les despeses generades amb motiu de la realització de les actuacions adés mencionades.  
  
B) Procedir al pagament una vegada realitzada l'actuació i complides les obligacions, les condicions i els tràmits establits. El pagament corresponent a la subvenció es farà efectiu després de la comprovació, pels serveis competents de Turisme Comunitat Valenciana, del compte justificatiu que acompanye l'informe de l'auditoria.  
En el cas que l'import justificat fora inferior a la subvenció que es preveu en aquesta resolució o es produïra la concurrència d'altres ajudes que pogueren superar el cost de les actuacions, l'aportació de Turisme Comunitat Valenciana es minoraria en la quantia corresponent.  
  
Turisme Comunitat Valenciana podrà efectuar totes les actuacions de comprovació que considere oportunes per a verificar l'aplicació correcta per l'entitat beneficiària de les quantitats que es lliuren a favor seu en virtut d'aquesta subvenció per resolució.  
Per a això, l'Àrea de Formació Turística haurà d'emetre un informe acreditatiu que la documentació tècnica presentada com a justificació s'ajusta a allò que s'ha estipulat en la resolució. Al seu torn, el Servei de Programació i Gestió Econòmica realitzarà les comprovacions oportunes d'estar al corrent l'entitat beneficiària en les seues obligacions fiscals, tributàries i amb la Seguretat Social.  
No obstant això, l'ajuda pagada estarà subjecta a la fiscalització posterior pels òrgans de control intern i extern de Turisme Comunitat Valenciana.  
No podrà realitzar-se el pagament de la subvenció mentre l'entitat beneficiària no es trobe al corrent en el compliment de les seues obligacions tributàries i davant de la Seguretat Social o siga deutora per resolució de procedència de reintegrament. A aquest efecte, l'entitat beneficiària autoritza Turisme Comunitat Valenciana a obtindre de forma telemàtica les dades que es troben en l'Agència Estatal d'Administració Tributària, Hisenda Autonòmica i Tresoreria General de la Seguretat Social, relatives al compliment d'obligacions tributàries i amb la Seguretat Social.  
La tramitació i la gestió de la subvenció correspon a la Direcció de Turisme Comunitat Valenciana com a òrgan gestor.  
  
Seté. Despeses subvencionables  
Les despeses que seran ateses a càrrec de la present resolució, sempre que responguen de manera indubtable a la naturalesa de l'activitat subvencionada, seran les següents:  
a) Despeses d'auditoria per a la revisió del compte justificatiu d'aquesta subvenció. L'import corresponent a aquesta partida de despeses no podrà superar el 3 % de l'import total del d'aquesta subvenció.  
b) Les despeses específiques de naturalesa corrent, necessàries per a la posada en marxa i execució de les actuacions arreplegades en aquesta resolució.  
Per a l'acceptació dels contractes que formalitze l'entitat beneficiària del d'aquesta subvenció per resolució, amb un mateixa persona o entitat proveïdora per a la realització de les actuacions subvencionades, que tinguen un import igual o superior a 15.000 euros (IVA exclòs), es requerirà, d'acord amb allò que preveu l'article 31.3 de la Llei 38/2003, de 17 de novembre, general de subvencions, que s'hagen sol·licitat almenys tres ofertes de diferents persones o entitats proveïdores, amb caràcter previ a la contracció del compromís per a la prestació del servei o l'entrega del bé.  
No serà subvencionable l'IVA satisfet per l'adquisició de béns o serveis, llevat que l'entitat beneficiària acredite documentalment que forma part del cost de l'activitat a desenvolupar i que no és susceptible de recuperació o compensació i, en aquest cas, s'haurà d'acreditar la no subjecció o exempció d'aquest impost o la no deducció de l'IVA suportat en l'adquisició de béns i serveis.  
En cas que s'haja transferit o compensat parcialment o no deduïsca cap percentatge de les quotes d'IVA suportades, haurà de presentar una declaració responsable efectuada per la persona representant legal, per mitjà de la qual s'acredite no tindre dret a practicar deduccions per les quotes d'IVA que puga suportar. Així mateix, presentarà un certificat de l'Agència Estatal d'Administració Tributària en què acreditarà que no liquida IVA, o bé un certificat de situació censal i obligacions.  
  
La present subvenció és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que no superen els límits sobre acumulació d'ajudes vigents en la Unió Europea per a ajudes destinades a la mateixa finalitat.  
  
Huité. Informe d'auditoria  
La persona o entitat auditora de comptes que duga a terme la revisió del compte justificatiu s'ajustarà al que disposa l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions en l'àmbit del sector públic estatal, prevists en l'article 74 del reglament de la Llei 38/2003, de 17 de novembre, general de subvencions.  
La persona o entitat auditora emetrà un informe en què detallarà les comprovacions dutes a terme i hi farà constar tots els fets o excepcions que puguen suposar un incompliment, per part de l'entitat beneficiària, de la normativa aplicable o de les condicions que s'imposen per a la percepció de la subvenció, i haurà de proporcionar la informació amb el detall i la precisió suficients perquè l'òrgan gestor puga concloure sobre aquest tema. Aquest informe contindrà els aspectes i l'estructura que s'estableixen en l'article 7 de l'Ordre EHA/1434/2007 mencionada.  
  
Per a emetre l'informe, la persona o entitat auditora haurà de comprovar:  
1. L'adequació del compte justificatiu de la subvenció que haja presentat la Federació i que aquest l'haja subscrit una persona amb poders suficients per a fer-ho.  
2. El contingut de la memòria d'actuació, i estar alerta davant d'una possible falta de concordança entre la informació que conté la memòria i els documents que hagen servit de base per a dur a terme la revisió de la justificació econòmica.  
3. Que la informació econòmica que conté la memòria la suporta una relació classificada de les despeses de l'activitat subvencionada en què s'especifica l'entitat beneficiària que les ha dutes a terme, amb la identificació de la persona o entitat creditora i del document (factures, nòmines i butlletins de cotització a la Seguretat Social), l'import total d'aquesta, l'import imputat a la subvenció, la data d'emissió i la data de pagament.  
4. Que la Federació disposa dels documents originals acreditatius de les despeses que es justifiquen, d'acord amb el que preveu l'article 30.3 de la Llei general de subvencions, i que aquests documents s'han reflectit en els registres comptables.  
Aquests documents justificatius consistiran en resguards de transferències bancàries, xecs, pagarés, factures electròniques (queda exclosa la compensació de deutes), així com còpia dels extractes de moviments bancaris dels càrrecs en el compte corresponent de l'operació que es justifica.  
5. Que l'entitat beneficiària disposa d'ofertes de persones o entitats proveïdores diferents, en els supòsits prevists en l'article 31, apartat 3, de la Llei general de subvencions, i d'una memòria que justifique d'una manera raonada l'elecció de la persona o entitat proveïdora, en els casos en què no haja recaigut en la proposta econòmica més avantatjosa.  
  
6. Que no s'han dut a terme subcontractacions de l'activitat que se subvenciona, excepte en els casos permesos en l'article 29 de la Llei general de subvencions, i en l'article 68 del seu reglament, segons els termes que s'estableixen en aquesta subvenció per resolució.  
7. Que no s'han concedit altres subvencions, ajudes, ingressos o recursos per a la mateixa finalitat, que procedisquen de qualsevol administració o ens públic o privat, nacionals, de la Unió Europea o d'organismes internacionals, que superen els costos de l'activitat subvencionada.  
8. Que les despeses que integren la relació compleixen els requisits per a tindre la consideració de despesa subvencionable, d'acord amb el que estableix l'article 31 de la Llei general de subvencions i la clàusula sisena d'aquesta resolució, les despeses s'han classificat correctament, d'acord amb el contingut de les bases reguladores que recull aquesta subvenció, i que es produeix la coherència necessària entre les despeses que es justifiquen i la naturalesa de les actuacions que se subvencionen.  
9. A més de les consideracions anteriors, en l'informe haurà de constar un quadre resum (segons el model mostrat en aquest apartat) que incloga la descripció de les accions subvencionables, les quantitats a justificar i la quantitat justificada:  
  
Descripció de les accions subvencionables Import a justificar Import Justificat  
   
   
   
TOTAL   
  
  
A més, s'explicaran les diferències entre el pressupost acreditat per l'entitat beneficiària i el considerat vàlidament justificat per la persona o entitat auditora, indicant els motius d'aquestes i el seu import.  
  
10. Que per part de l'entitat beneficiària de la subvenció s'han complit les accions de difusió previstes en la clàusula segona apartat B) i F) d'aquesta resolució.  
Al final del seu treball, la persona o entitat auditora sol·licitarà a l'entitat beneficiària una carta signada per la persona que va subscriure el compte justificatiu, en la qual s'especificarà que s'ha informat a la persona o entitat auditora sobre totes les circumstàncies que puguen afectar a la percepció, l'aplicació i la justificació correcta de la subvenció. També s'hi inclouran les manifestacions que siguen rellevants i que servisquen d'evidència addicional a la persona o entitat auditora sobre els procediments que s'han dut a terme.  
L'entitat beneficiària estarà obligada a posar a la disposició de la persona o entitat auditora tots els llibres, els registres i els documents que se li sol·liciten per a efectuar la revisió, així com a conservar-los per a les actuacions de comprovació i control que preveu la legislació vigent. Si escau, haurà d'elaborar i facilitar-li, a més dels documents ja mencionats en el punt quart d'aquest document, els següents:  
  
a) Declaració de les activitats subcontractades, en què s'indiquen les persones o entitats subcontractistes i els imports que s'han facturat. Aquesta declaració inclourà una manifestació de l'entitat beneficiària respecte de les situacions que preveuen els apartats 4 i 7 de l'article 29 de la Llei 38/2003, de 17 de novembre, general de subvencions.  
  
b) Declaració que continga una relació detallada d'altres subvencions, ajudes, ingressos o recursos que, si escau, hagen finançat l'activitat subvencionada, amb indicació de l'import, la procedència i l'aplicació d'aquesta.  
En qualsevol cas, la persona o entitat auditora haurà de mantindre un arxiu de documentació que acredite el treball de revisió que ha dut a terme i que suporte l'informe que ha emés, i hi haurà de conservar aquesta documentació durant un període mínim de huit anys que s'iniciarà amb la data d'emissió de l'informe.  
  
Nové. Adequació de les despeses subvencionables al valor de mercat i comprovació de subvencions  
D'acord amb el que disposa l'article 31 de la Llei 38/2003, de 17 de novembre, general de subvencions, el cost d'adquisició de les despeses subvencionables haurà de ser d'acord amb el valor de mercat. Si és el cas, Turisme Comunitat Valenciana podrà realitzar la comprovació d'aquest valor de mercat, d'acord amb els mitjans assenyalats en l'article 33 de la Llei general de subvencions.  
De la mateixa manera Turisme Comunitat Valenciana comprovarà l'adequada justificació de la subvenció, així com la realització de l'activitat i el compliment de la finalitat que determine la concessió o gaudi de la subvenció.  
  
  
Desé. Procediment i duració  
1. L'entitat beneficiària haurà de manifestar, en el termini de quinze dies hàbils a partir de la publicació d'aquesta resolució en el Diari Oficial de la Generalitat Valenciana, la seua conformitat amb la concessió de la subvenció i amb les presents bases reguladores, d'acord amb el model que s'inclou com a annex a la resolució.  
2. El model de conformitat, degudament omplit i signat, haurà de presentar-se telemàticament en el portal de la Generalitat, dins de l'apartat «Sol·licitud general d'iniciació i tramitació Telemàtica de procediments» en el següent enllaç:  
https://www.gva.es/es/inicio/procedimientos'id\_proc=20037  
  
o en qualsevol dels llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
3. D'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques, si el document de conformitat s'ha omplit de forma incompleta o no s'han aportat els requisits i documents que s'assenyalen en aquesta base, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, es considerarà que desisteix, prèvia resolució d'arxivament d'expedient, que haurà de ser dictada en els termes que preveu l'article 21 de la norma esmentada, quedarà sense efecte la concessió de la subvenció, i en perdrà, per tant, el dret a la percepció.  
  
Onzé. Efectes, resolució i reintegrament  
La Resolució produirà efectes a partir de l'endemà de la publicació en el DOGV. Les despeses subvencionables es poden haver realitzat des de l'1 de gener de 2022 fins al 31 de desembre 2022, data màxima de presentació de la justificació.  
La resolució de concessió de la subvenció quedarà resolt, en cas que no tinguen lloc les actuacions previstes en aquest.  
Així mateix, quedarà resolt per l'incompliment, per qualsevol d'aquestes, de les estipulacions que s'hi preveuen. En tot cas, les parts es comprometen a executar aquelles activitats que es troben en curs, les quals finalitzaran en la forma prevista en la Llei 38/2003, de 17 de novembre, general de subvencions.  
En el cas d'incompliment total o parcial de les seues obligacions per part de federació, aquesta estarà obligada a reintegrar a Turisme Comunitat Valenciana les quantitats percebudes i no aplicades correctament a les finalitats d'aquesta subvenció, sense perjudici de l'aplicació, a més, del que disposa per a aquests supòsits l'article 37 de la Llei 38/2003, de 17 de novembre, general de subvencions, i l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
La circumstància de no estar al corrent en el compliment de les seues obligacions tributàries o amb la Seguretat Social, o l'incompliment del termini de presentació de la documentació justificativa, o l'omissió de la documentació a què es refereix la clàusula quarta anterior, podrà així mateix produir la resolució d'aquesta subvenció en cas que, requerida l'esmentada documentació per Turisme Comunitat Valenciana, no es produïsca la seua presentació en un termini de deu dies hàbils a comptar des de l'endemà del dia en què siga notificat el requeriment efectuat per Turisme Comunitat Valenciana.  
Si l'adequat compliment de l'objecte de la subvenció no aconsegueix com a mínim un 30 % de la seua execució, Turisme Comunitat Valenciana revocarà la subvenció i l'entitat beneficiària no tindrà dret a rebre l'import del percentatge realitzat, per tractar-se d'un mínim indispensable per a percebre parcialment i proporcionalment la subvenció.  
  
Dotzé. Règim jurídic i jurisdicció  
Aquesta resolució regula la concessió d'una subvenció nominativa a favor de «la Federació Gestora de Gaiates», per la qual cosa el seu règim jurídic és l'establit amb aquesta finalitat en els preceptes de caràcter bàsic de la Llei 38/2003, de 17 de novembre, general de subvencions, i desplegats en el seu Reglament aprovat per Reial decret 887/2006, de 21 de juliol, així com el que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i queda subsumit aquest cas en el supòsit de subvenció en règim de concessió directa previst en l'article bàsic 22.2.a) de l'esmentada Llei 38/2003 i en el correlatiu article 168.1.A) de la referida Llei 1/2015, en tant es tracta d'una subvenció prevista nominativament en la Llei de Pressupostos de la Generalitat per a l'exercici 2022.  
Pel que fa a la resolució de la qüestió o qüestions litigioses, que puguen sorgir respecte de la resolució, se sotmetran, si no s'aconsegueix solució o acord, als òrgans jurisdiccionals competents en matèria contenciosa administrativa de la ciutat de València.  
  
Tretzé. Compatibilitat amb la normativa europea sobre ajudes públiques  
La present resolució és compatible amb el mercat interior, ja que les seues disposicions no afecten els intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, pel fet que no reuneixen els requisits acumulatius exigits en aquest article, perquè l'entitat beneficiària d'aquesta subvenció no és una empresa productora de béns o prestadora de serveis en el mercat, és una entitat cultural i manca d'ànim de lucre, que té com a finalitat la promoció, defensa i difusió de les tradicions i festes valencianes, i en particular de La Festa de la Magdalena.  
  
D'altra banda, les actuacions estaran d'acord amb els valors de mercat, tal com s'arreplega en el apartat huité.  
Com que es tracta d'una Resolució no subjecte a l'article 107.1 del Tractat de funcionament de la Unió Europea, i d'acord amb el que estableix article 3.4 del Decret 128/2017, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida per mitjà de la present resolució no requereix notificació o comunicació a la Comissió Europea.  
Contra la present resolució, que posa fi a la via administrativa, podrà interposar-se un recurs contenciós administratiu davant els jutjats contenciosos administratius, dins del termini de dos mesos comptats des de l'endemà de la notificació i, potestativament, podrà interposar-se un recurs de reposició davant el president de Turisme Comunitat Valenciana, en el termini d'un mes, a comptar des de l'endemà de la notificació, tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 27 de setembre de 2022.- El president de Turisme Comunitat Valenciana: Francesc Colomer Sánchez.  
  
  
  
ANNEX I  
Model de conformitat de la subvenció de concessió directa  
  
1. IDENTIFICACIÓ DE LA SUBVENCIÓ.  
?Anualitat:  
?Òrgan gestor:  
?Import:  
?Títol:  
  
2. ENTITAT BENEFICIÀRIA.  
?Nom o raó social (\*):  
?Tipus d'entitat:  
?Sigles:  
?NIF:  
?Adreça:  
?Localitat:  
?Província:  
?Telèfon:  
?Correu electrònic:  
?Pàgina web:  
  
(\*) El nom ha de ser coincident amb el que figura en aquesta resolució.  
Dades de la persona representant:  
?Nom:  
?Cognoms:  
?DNI/NIF:  
?Càrrec:  
  
Dades domiciliàries a efectes de notificació:  
?Adreça:  
?Localitat:  
?Província:  
?Codi postal:  
  
Dades de persona de contacte en cas de ser diferent de la persona sol·licitant:  
?Nom i cognoms:  
?Telèfon:  
?Correu electrònic:  
  
3. DECLARACIÓ RESPONSABLE  
a) Declare que, a la vista de les bases que regeixen aquesta convocatòria, les accepte íntegrament i accepte la subvenció per al projecte a què es refereix la present resolució.  
b) Declare que totes les dades que figuren en aquest document són certes, i em compromet en nom de l'entitat de destinar l'import de la subvenció que es regula i concedeix en aquesta resolució a l'objecte previst.  
c) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
  
4. DADES DEL PROJECTE, PROGRAMA O PLA PER AL QUAL SE LI CONCEDEIX LA SUBVENCIÓ.  
?Descripció del projecte:  
?Data inici:  
?Data fi:  
?Resultats previstos:  
  
Data i signatura de la persona representant de l'entitat